Константин Балмонт
Дъжд

Превод от руски: Андрей Андреев, 1993

chitanka.info

И мишки зад вратата,

и дом, потънал в сън.

И капки по стената

се стичаха отвън.

Валеше тихо, вяло.

Звъня часовник плах.

С душа, от скръб преляла,

къде съм не разбрах.

Аз слях се с тази сънна

и тежка тишина.

В забравата потънал,

бях нощна тъмнина.

Като гробар отруден,

в настръхналия мрак

стената бръмбар буден

дълбаеше: „Тик-так“.

Равнил звука със точка,

във тъмното стаен,

с чукчето тънко, точно,

почукваше над мен.

И кратките мотиви

аз слушах до зори,

спокойни и приспивни,

повтаряха: „Умри.“

И мъртъв, бездиханен,

и изоставен тук,

дочувах този странен,

предричащ нещо звук.

И някой шепнешката

ме викаше насън.

И капки по стената

се стичаха отвън.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.